b'\n_START_ARTICLE_\nHeckler & Koch P7\n_START_SECTION_\nZgodovina\n_START_PARAGRAPH_\nPi\xc5\xa1tola je bila javnosti prvi\xc4\x8d predstavljena leta 1976 pod imenom Heckler & Koch PSP (Heckler & Koch Polizei Selbstlade Pistole oz. policijska samopolnilna pi\xc5\xa1tola). Nastala je za potrebe nem\xc5\xa1kih policijskih in drugih varnostnih slu\xc5\xbeb, ki so do M\xc3\xbcnchenskega masakra uporabljale osebno oboro\xc5\xbeitev v slabotnem kalibru 7,65\xc2\xa0mm._NEWLINE_Zahteve za novo oro\xc5\xbeje so bile za tisti \xc4\x8das dokaj zahtevne. Nova pi\xc5\xa1tola bi morala biti izdelana v kalibru 9 x 19 mm, njena masa pa ne bi smela presegati 1000 gramov. Najve\xc4\x8dje \xc5\xa1e dovoljene dimenzije oro\xc5\xbeja so bile postavljene na 180 x 130 x 34\xc2\xa0mm. Energija izstrelka na ustju cevi bi morala biti najmanj 500 J, oro\xc5\xbeje pa bi moralo zanesljivo delovati do 10.000 izstreljenih nabojev. Hkrati bi morala biti pi\xc5\xa1tola prilagojena levi\xc4\x8darjem in desni\xc4\x8darjem ter biti dovolj varna za no\xc5\xa1enje z nabojem v le\xc5\xbei\xc5\xa1\xc4\x8du._NEWLINE_Nem\xc5\xa1ke varnostne sile so na nate\xc4\x8daju izbirale med tremi tipi pi\xc5\xa1tol; \xc5\xa0vicarskim SIG-Sauerjem P225 (poimenovanim P6) in dvema nem\xc5\xa1kima pi\xc5\xa1tolama; P7 (uradno imenovanim PSP) ter pi\xc5\xa1tolo Walther P5._NEWLINE_Serijska proizvodnja pi\xc5\xa1tole P7 se je za\xc4\x8dela po zmagi na nate\xc4\x8daju leta 1979. Kmalu so jo kot slu\xc5\xbebeno oro\xc5\xbeje sprejele nem\xc5\xa1ka zvezna policija, ki jo je dodelila protiteroristi\xc4\x8dni enoti GSG-9 ter Bundeswehr, ki jo je dodelil svojim specialnim enotam. Pi\xc5\xa1tolo je naknadno v svoje enote sprejela tudi gr\xc5\xa1ka vojska, kar je vodilo v licen\xc4\x8dno proizvodnjo v tej dr\xc5\xbeavi. Licenco za izdelavo je dobilo podjetje Hellenic Arms Industry.\n_START_SECTION_\nPrincip delovanja in materiali\n_START_PARAGRAPH_\nP7 je polavtomatska pi\xc5\xa1tola, ki deluje na principu prostega zaklepa. Nekateri modeli uporabljajo sistem zakasnjenega odpiranja, povzetega po \xc5\xa1vicarskem prototipu pi\xc5\xa1tole W+F 47. V tem primeru del smodni\xc5\xa1kih plinov preko luknjice, ki se nahaja tik pred le\xc5\xbei\xc5\xa1\xc4\x8dem naboja upo\xc4\x8dasni delovanje zaklepa. Plini se nakopi\xc4\x8dijo v posebnem valju pod cevjo in zadr\xc5\xbeijo zaklep v prednjem polo\xc5\xbeaju vse dokler krogla ne zapusti cevi. Nato se pritisk v valju zmanj\xc5\xa1a, zaklep pa se pomakne nazaj in izvr\xc5\xbee prazen tulec ter vstavi nov naboj v le\xc5\xbei\xc5\xa1\xc4\x8de. Pi\xc5\xa1tolo so izdelovali tudi v klasi\xc4\x8dnem principu kratkega trzanja cevi._NEWLINE_Pi\xc5\xa1tola je imela inovativni sistem varovanja in namesto udarne igle vgrajen striker. Varovalka se je nahajala na sprednjem delu ro\xc4\x8daja in se je sprostila \xc5\xa1ele, ko je strelec \xc4\x8dvrsto prijel pi\xc5\xa1tolo (obrnjen sistem kot pri ameri\xc5\xa1kem Colt M1911). Hkrati je pritisk na to varovalko (cca 70 N) napel striker in ga pripravil za delovanje. Strelec je nato izstrelil naboj s pritiskom na spro\xc5\xbeilec, za kar je bila potrebna sila cca 20 N._NEWLINE_Pi\xc5\xa1tola je imela poligonalno (heksagonalno) cev z navojem koraka 250\xc2\xa0mm, za natan\xc4\x8dnost pa so poskrbeli odprti trito\xc4\x8dkovni tricijski merki, ki so omogo\xc4\x8dali streljanje tudi v slab\xc5\xa1i vidljivosti. Kot je bilo zahtevano je bila pi\xc5\xa1tola namenjena tako levi\xc4\x8darjem kot desni\xc4\x8darjem, gumb za izmet praznega enorednega okvirja pa se je nahajal na spodnjem delu ro\xc4\x8daja._NEWLINE_Med leti 1982-1983 so P7 ve\xc4\x8dkrat modificirali, predvsem zaradi prilagajanja pi\xc5\xa1tole ameri\xc5\xa1kemu trgu. Ena bistvenih sprememb je bila namestitev obojestranskega gumba za izmet praznega okvirja, ki so ga namestili na obe strani branika spro\xc5\xbeilca, zaradi \xc4\x8desar so posledi\xc4\x8dno tudi spremenili okvirje za to pi\xc5\xa1tolo.\n_START_SECTION_\nModeli\n_START_PARAGRAPH_\nPi\xc5\xa1tolo so izdelali v ve\xc4\x8d razli\xc4\x8dicah: P7M8 (P7 z osemstrelnim okvirjem), P7PT8, P7M13, P7K3, P7M10 inP7M7, ki so se med seboj razlikovale v kalibru in principu delovanja (glej prej\xc5\xa1nje poglavje in infopolje).'